中山市

中山，喺中國廣東，舊稱香山。家下佢係一個地級市，叫中山市。中山原本係個島，又係個縣。大清時叫香山縣，民國時改叫中山縣，以紀念國父孫文。個島因珠江三角洲沖積，家下連埋大陸。原縣包括埋今日珠海市同埋澳門。

地理

山 
中山北面有浮虛山，曾經係島山，係道教要地，東南有五桂山，就係原香山個位，今日係響中山市同珠海市交界。原縣重包埋濠鏡澳山，響家下澳門境。

水 
中山縣東南靠海。原縣同澳相接，有濠鏡澳關，西便叫拱北灣，家下響珠海市境。原縣重有海裏便嘅東澳山、九星山，周圍叫九星洋。又有老萬、九澳、橫琴、三灶、浪白諸島喺海度，除咗九澳係澳門路環，全部都劃咗畀珠海市。

中山西北板沙海，水由順德入，東南去到潭洲。而另一支仰船水，經木頭海，再向東南流入海。西江由順德流入，到古鎮海，東南去到螺洲，夾埋石岐水，向南出磨刀門入海。

史 
舊時中山叫香山。

大唐東莞縣置香山鎮。大宋紹興廿二年，卽係一一五二年，置香山縣，喺東莞縣隔海三百里，叫香山係因爲當地有山，多神仙花卉。亦有謂香山取名自香爐山，喺香山縣治南六十里，有瀑布。

大清嗰陣，香山縣歸廣州府。縣丞駐前山寨城。都司、巡檢駐黃梁都城。另有三巡司駐淇澳、香山、黃圃。光緒十三年，澳門正式落入葡萄牙。宣統元年奏開香洲商埠。

中華民國十四年，一九二五年，孫文逝世，爲咗紀念佢，用佢日本時名號中山，改縣名爲中山。

一九八三年，中華人民共和國，改縣做地級市，叫中山市。

行政區劃 
中山市轄下有15個鎮、8個街道，區域內含有1個國家級開發區——中山火炬高技術產業開發區和1個經濟協作區——翠亨新區。